Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: biztos felkérte a környezetvédelmi minisztert, hogy fontolja meg a 12/1983. (V. 12.) MT rendelet 14. § (1) bekezdésében
Paragraph Index: 115

2. Kezdeményezésében felkérte Nagykőrös Város Önkormányzatát, hogy szociális ellátórendszerének keretében ismételten tekintse át panaszos szociális helyzetét, és az erre vonatkozó kérelem benyújtását követően, szükség esetén a rászorultságától függően nyújtson segítséget az ellátási formák igénybevételére. Az érintettek az ajánlást, kezdeményezést elfogadták, az önkormányzat rendeletét módosította. OBH 9179/1997. Az Alkotmány 70/E. §-ában védett szociális biztonsághoz, valamint az Alkotmány 2. § (1) bekezdésében deklarált jogállamiságból fakadó jogbiztonsághoz való alkotmányos jogokkal összefüggésben visszásságot okoz, ha a panaszos azért nem tudja érvényesíteni előrehozott nyugdíjigényét, mert a szolgálati idejének figyelembevételét lehetővé tevő jogszabályt hatályon kívül helyezték, új pedig még nincs, illetve az csak előkészítés alatt van. A panaszos sérelmezte, hogy 1997-ben nem élhetett az előrehozott kedvezményes nyugdíjra való jogával, mert a Fővárosi és Pest Megyei Nyugdíjbiztosítási Igazgatóság az NDK-ban szerzett 10 év szolgálati idejét nem ismerte el. Az állampolgári jogok országgyűlési biztosának általános helyettese a vizsgálata során megállapította, hogy a panaszos az öregségi nyugdíjra jogosító szolgálati idő megállapítását kérte 1996. december 12-én a Fővárosi és Pest Megyei Nyugdíjbiztosítási Igazgatóságtól. Az Igazgatóság 1997. január 24-én kelt határozatában 23 év 68 nap szolgálati időt ismert el. Nem ismerte el azonban szolgálati időként a panaszos 1963. július 31. és 1973. július 31. közötti NDK-ban 2000/88/II. szám eltöltött munkaviszonyának idejét azzal az indokkal, hogy az 1995. évi LI. tv. 3. §-ával a Magyar és a Német Demokratikus Köztársaság között szociálpolitika terén történt együttműködés tárgyában Budapesten, 1960. január 30. napján kötött egyezmény kihirdetéséről szóló 1960. évi 13. tvr. 1996. január 1-jén hatályát vesztette. A panaszos a határozat ellen fellebbezéssel élt, amit elutasítottak az elsőfokú határozat indoklásának megismétlésével, illetve azt kiegészítették azzal, hogy új egyezmény még nem született, ezért csak a Magyarországon szerzett szolgálati időt lehet figyelembe venni. A panaszos a másodfokú határozat ellen keresettel élt, amitől később elállt. Az országgyűlési biztos általános helyettesének vizsgálata megállapította, hogy a Fővárosi és Pest Megyei Nyugdíjbiztosítási Igazgatóság a panaszos igényét a hatályos jogszabályoknak megfelelően bírálta el, vagyis eljárása az alkotmányos jogokkal összefüggésben visszásságot nem okozott. Tekintettel azonban arra, hogy az a korábbi szabályozás, mely a panaszos szolgálati idő jogosultságát megalapozta, az igény elbírálásakor már nem volt hatályban, újat pedig még nem alkottak, sérült a panaszos szociális biztonsághoz való joga, továbbá a jogállamiság és az abból fakadó jogbiztonság követelménye.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes